聞鼓角感懷
作者：陸游
朝代：宋

paragraphs: 鼓坎坎，角嗚嗚，四鼓欲盡五鼓初。
老眼不寐如鰥魚，撫枕起坐涕泗濡。
平生空讀萬卷書，白首不識承明廬。
時多通材臣腐儒，妄懷孤忠策則疏。
欲剖丹心奏公車，論罪萬死尚有餘。
雷霆願復寛須臾，許臣指陳輿地圖。
億萬遺民望来蘇，藝祖有命行天誅。
皇明如日詎敢誣，拜手乞賜丈二殳。
中原烟塵一掃除，龍舟泝汴還東都。